बता दें कि स्थानीय विद्युत वितरण खंड तृतीय के खरगपुर फीडर पर करनेहुवां गांव के पास बुद्धिराम यादव के ट्यूबवेल के पास गत 19 जून को तेज बारिश और आंधी के चलते डबल पोल सहित कुल तीन पोल धराशायी हो गए थे। ग्रामीणों की सूचना पर कर्मचारियों ने बिजली तो काट दी। लेकिन आज तक पोल को लगाने नहीं आए। जिससे अतिबल पट्टी, ऊंटनी, गोपालपुर सहित आधा दर्जन गांव में आपूर्ति पूरी तरह से ठप है। वहीं, इन गांवों में बिजली से संचालित होने वाले ट्यूबवेल आदि भी बंद है। इससे किसान खेतों की सिंचाई आदि कार्य नहीं कर पा रहे हैं। जिससे धान की रोपाई बाधित है। इस संबंध में ग्रामीणों ने विद्युत विभाग के अधिकारियों को कई बार अवगत कराया। लेकिन अधिकारियों के कानों पर जूं नहीं रेंग रहा, विभाग के अधिकारी और कर्मचारी लापरवाह बने हुए हैं। इससे लोगों में आक्रोश है। स्थानीय लोगों ने चेतावनी देते हुए कहा कि यदि जल्द ही गिरे पोल नहीं बदले गए तो वे सड़क पर उतर आंदोलन को बाध्य होंगे। वहीं, इस संबंध में एसडीओ रामअधार से जब शनिवार को बात की गई तो उन्होंने गिरे पोल की मरम्मत कराकर जल्द आपूर्ति बहाल करने की बात कही। लेकिन रविवार को भी विद्युत पोल की मरम्मत नहीं हो सकी। इससे आधा दर्जन गांव आज भी अंधेरे में डूबे हैं।